70/2018

Útdráttur

R var sakfelldur fyrir eignaspjöll samkvæmt 1. mgr. 257. gr. almennra hegningarlaga nr. 19/1940 með því að hafa kastað grjóthnullungi í afturrúðu traktorsgröfu í eigu A með þeim afleiðingum að rúðan brotnaði. Fyrir lá með nægilega skýrum hætti að A hefði gert kröfu um að sakamál yrði höfðað á hendur R og var kröfu R um frávísun málsins frá héraðsdómi því hafnað. Var refsing R ákveðin 30.000 króna fésekt til ríkissjóðs innan fjögurra vikna en sæta ella fangelsi í fjóra daga.

Dómur Landsréttar

Mál þetta dæma landsréttardómararnir A-kvk-nf E-kvk-nf, J-kk-nf S-kk-nf og Þ-kk-nf I-kk-nf N-kk-nf.

Málsmeðferð og dómkröfur aðila

1 Ríkissaksóknari skaut málinu til Hæstaréttar 18. desember 2017 í samræmi við yfirlýsingu ákærða um áfrýjun og að fengnu áfrýjunarleyfi. Gögn málsins bárust Landsrétti 2. janúar 2018 en samkvæmt 1. mgr. 78. gr. laga nr. 49/2016, sbr. 76. gr. laga nr. 117/2016 og 4. gr. laga nr. 53/2017, hefur málið verið rekið fyrir Landsrétti frá þeim tíma. Áfrýjað er dómi Héraðsdóms Suðurlands 18. október 2017 í málinu nr. S19/2017.

2 Af hálfu ákæruvaldsins er þess krafist að refsing ákærða verði þyngd.

3 Ákærði krefst þess aðallega að málinu verði vísað frá héraðsdómi en til vara að hann verði sýknaður af kröfum ákæruvaldsins.

Niðurstaða

4 Í málinu eru ákærða gefin að sök eignaspjöll samkvæmt 1. mgr. 257. gr. almennra hegningarlaga nr. 19/1940 með því að hafa sunnudaginn 11. desember 2016 að […] í […] kastað grjóthnullungi í afturrúðu traktorsgröfu í eigu A með þeim afleiðingum að rúðan brotnaði. Kröfu sína um að málinu verði vísað frá héraðsdómi reisir ákærði á því að málshöfðunarskilyrðum 4. mgr. sömu lagagreinar sé ekki fullnægt. Þannig liggi ekki fyrir refsikrafa og hún hafi í öllu falli ekki verið sett fram af þeim sem misgert var við.

5 Ekkert er komið fram í málinu um annað en að umrædd traktorsgrafa hafi verið í eigu eða réttmætum umráðum A, sem bar um það fyrir héraðsdómi að hann væri eigandi hennar. Þá hafa dómarar málsins hlýtt á upptöku af skýrslu sem tekin var af A 4. janúar 2017 í því skyni að fá fram afstöðu hans til refsikröfu. Af því sem þar kemur fram liggur fyrir með nægilega skýrum hætti að gerð hafi verið krafa af hans hálfu um að sakamál yrði höfðað á hendur ákærða vegna ætlaðra eignaspjalla. Samkvæmt þessu verður hafnað kröfu ákærða um að málinu verði vísað frá héraðsdómi.

6 A ók traktorsgröfu um bæjarhlaðið í […] þegar þau atvik urðu sem mál þetta lýtur að. Samkvæmt framburði A sá hann ákærða ganga í átt að gröfunni með grjóthnullung í hendi. Síðan hefði hann beygt í áttina frá ákærða og því snúið baki í hann þegar grjót lenti í afturrúðu gröfunnar með þeim afleiðingum að rúðan brotnaði. Þessi framburður A fær stoð í vitnisburði lögreglumannanna C og D sem ágreiningslaust er að komu á vettvang umrætt sinn. Bæði sögðust þau hafa séð að rúða gröfunnar hafði brotnað. C tók mynd af henni og liggur hún frammi í málinu. Á myndinni sést brot í afturrúðu traktorsgröfunnar og er það í samræmi við framburð C sem taldi augljóst að þetta væri far eftir grjót.

7 Óumdeilt er að engir aðrir en ákærði og eiginkona hans voru í námunda við traktorsgröfu þá sem A ók umrætt sinn. Báðir lögreglumennirnir hafa lýst atvikum og frásögn ákærða á vettvangi í aðalatriðum á sama veg í skýrslum sínum fyrir héraðsdómi. Ekkert haldbært er komið fram í málinu sem rýrir sönnunargildi framburða þeirra fyrir dómi eða frumskýrslu sem þau undirrituðu og liggur frammi í málinu.

8 Að þessu gættu en að öðru leyti með vísan til forsendna hins áfrýjaða dóms er staðfest niðurstaða hans um sakfellingu ákærða, heimfærslu brots til refsiákvæðis og refsingu.

9 Ákvæði héraðsdóms um sakarkostnað verða staðfest.

10 Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns, H-kk-ef B-kk-ef lögmanns, sem ákveðin verða að meðtöldum virðisaukaskatti svo sem nánar greinir í dómsorði.

Dómsorð:

Héraðsdómur skal vera óraskaður.

Ákærði, R-kk-nf V-kk-nf B-kk-nf, greiði allan áfrýjunarkostnað málsins, samtals 783.410 krónur, þar með talin málsvarnarlaun skipaðs verjanda síns, H-kk-ef B-kk-ef lögmanns, 744.000 krónur.